JYP aloitti CHL:n ja Euroopan valloituksen alun perin jo elokuussa ja sen eurohuuma huipentui tiistai-illan loppuotteluun. Pudotuspelivaiheessa jyväskyläläiset olivat raivanneet tieltään aiemmin Tapparan sekä kaksi tasokasta tshekkijoukkuetta Kometa Bronon ja Trinecin.

Maaliton ensimmäinen erä oli vauhdikas ja tekopaikkojen suhteen tasainen, vaikka laukaukset kirjattiin Växjölle selvästi 15-6. Toinen erä meni pitkään ruotsalaisseuran komennossa, ja JYP joutui puolustuskannalle.

Ottelun käännekohdaksi muodostui Växjön saama, reilu minuutin kestänyt viidellä kolmea ylivoima, josta se ei onnistunut tekemään maalia. JYP kesti Jaakko Jokisen ja Janne Kolehmaisen yhtäaikaiset rangaistukset saaden hengen päälle erän lopuksi. Robert Rosenilla oli edessään avopaikka, mutta Växjö-pelaaja sai kiekon jotenkin maalitolppien ohi.

JYP sai hienon palkinnon vahvalle erän lopulleen. Mikko Kaltevan avaussyöttö pohjusti Joonas Nättisen täyteen vauhtiin, ja JYP-hyökkääjän rannelaukaus yllätti maalivahti Viktor Fasthin ajassa 34.32. Osuma syntyi ylivoimalla.

Kolmannen erän puolivälissä Växjö sai kiekon kertaalleen JYPin maaliin, mutta ottelun tuomaristo hylkäsi osuman valtaisassa vihellyskonsertissa, koska Martin Lundberg kaatoi maalivahdin alueen rajalla upeasti ottelussa torjuneen, kaikkiaan 31 vastustajan laukausta pysäyttäneen suomalaismolari Jussi Olkinuoran.

Ottelun viime hetkillä Janne Kolehmainen vippasi omalta alueelta kiekon tyhjään Växjöön maaliin sinetöiden 2-0-voiton ja 300 000 euron arvoisen voittoshekin keskisuomalaisille. Kolme viimeisintä CHL-mestaruutta oli mennyt ruotsalaisseuroille; vuonna 2015 pokaali päätyi Luleå HF:lle ja kaksi edellistä puolestaan Frölundalle.